**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.07.2018, ora 8.00 – 20.07.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.07.2018, ora 7.00**

**RÂURI**

Debitele au fost în general în creștere, ca urmare a precipitațiilor prognozate și propagării, exceptând râurile din bazinele hidrografice: Jiu, Olt, Vedea, Argeş, Ialomiţa, Siretul şi cursul mijlociu şi inferior al Prutului, precum și râurile din Dobrogea, unde au fost relativ staționare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Bârzava, Jiu, Vedea, Ialomița, Tazlău, Sitna, cursul Prutului, bazinele inferioare ale Oltului și Argeșului, cursul mijlociu și inferior al Siretului și mai mici (10-30% din mediile multianuale lunare) râurile din bazinul hidrografic Bârlad și cursul superior al Crasnei.

În interval s-au situat peste **COTELE DE ATENŢIE** râurile la staţiile hidrometrice Agapia – Filioara (200)-jud.NT; Trebeş - Podiş (250+10)-jud.BC, Trebeş – Mărgineni (400)-jud.BC, Barnat – Bacău (250+22)-jud.BC

În interval au fost emise zece **ATENŢIONǍRI HIDROLOGICE** pentru fenomene imediate. Debitele vor fi în creștere pe râurile din jumătatea de nord a ţării, ca urmare a precipitațiilor prognozate și propagării și relativ staționare pe celelalte râuri.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite pe unele râuri din zonele de deal și munte ca urmare a precipitațiilor sub formă de aversă, izolat cu caracter torențial și mai însemnate cantitativ, prognozate.

**DUNĂRE**

Debitul la intrarea în ţară (secţiunea Baziaş) în intervalul 19 – 20.07.2018 a fost în scădere, având valoarea de 4000 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (3900 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 19.07.2018, ora 8.00 – 20.07.2018, ora 6.00**

**ÎN ŢARĂ**

Vremea a fost în general instabilă. Au fost înnorări temporar accentuate, averse și descărcări electrice în Banat, Crișana, Maramureș, Moldova, Transilvania, Dobrogea, pe arii extinse în Muntenia și izolat în nordul Olteniei. Cantitățile de apă, căzute în intervale scurte de timp sau prin acumulare, au depășit pe arii restrânse 20...25 l/mp și izolat 40 l/mp, până la 56 l/mp la Cavnic (jud. Maramureș). Pe raza orașului Dej, trecător s-a consemnat vijelie. Vântul a suflat slab și moderat, cu unele intensificări în sud-vestul Olteniei și la munte, cu viteze de până la 75...85 km/h, dar și de scurtă durată în timpul ploilor. Temperaturile maxime s-au situat în jurul normelor în majoritatea regiunilor și au fost cuprinse între 21 de grade la Oravița și Întorsura Buzăului și 31 de grade la Caracal și Petroșani, iar la ora 06 se înregistrau 16 grade la Joseni, Miercurea Ciuc, Târgu Logrești și Toplița și 23 de grade la Gura Portiței.

OBSERVAȚII: începând de ieri, de la ora 06.00, au fost în vigoare 40 de mesaje privind fenomene meteorologice periculoase imediate, 2 avertizări cod portocaliu (1 emisă de SRPV Timișoara și 1 emisă de SRPV Cluj), 37 de atenționări cod galben, emise după cum urmează: 11 de SRPV Bacău, 10 de SRPV Cluj, 6 de SRPV Timișoara și respectiv SRPV Sibiu, 3 de CNPM pentru Muntenia și 1 de SRPV Constanța și o informare emisă de CNPM pentru București.

**LA BUCUREŞTI**

Vremea a fost ușor instabilă. Cerul a prezentat înnorări temporare, mai accentuate după-amiaza și la începutul nopții, când s-au semnalat averse și descărcări electrice. Vântul a suflat slab și moderat. Temperatura maximă a fost de 28 de grade la Afumați și Băneasa și de 29 de grade la Filaret, iar la ora 06.00 se înregistrau 19 grade la Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 20.07.2018, ora 8.00 – 21.07.2018, ora 8.00**

**ÎN ŢARĂ**

Vremea va fi în general instabilă. În special în cursul zilei vor fi înnorări temporar accentuate și se vor semnala averse, descărcări electrice și intensificări de scurtă durată ale vântului, în zonele de deal și de munte și local în restul teritoriului. Ploile vor avea și caracter torențial, iar pe suprafețe mici cantitățile de apă vor depăși 20...25 l/mp și va cădea grindină. Temperaturile maxime vor fi cuprinse între 23 și 32 de grade, iar cele minime între 14 și 23 de grade, cu cele mai ridicate valori pe litoral.

**LA BUCUREŞTI**

Vremea se va menține în general instabilă, dar se va încălzi. Cerul va fi variabil, cu înnorări temporar accentuate după-amiaza și noaptea, când vor fi averse, descărcări electrice și intensificări de scurtă durată ale vântului. Temperatura maximă va fi de 29...30 de grade, iar cea minimă de 18...19 grade.

***II. CALITATEA APELOR***

***Administrația Naționala „Apele Române”*** informează despre producerea, la 19.07.2018, la ora 19.50, unei poluări accidentale cu o cantitate neprecizată de produs petrolier a apei râului Ciric, în zona *Pieței 2 Baieți* din municipiul Iași. Reprezentanți ai S.G.A.Iași s-au deplasat în teren pentru identificarea poluării, recoltare de probe de apă în vederea efectuării analizelor fizico chimice, precum și luarea măsurilor ce se impun. Nu se cunosc deocamdată sursa poluării și natura substanței.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

***Agenția pentru Protecția Mediului Argeș*** informează despre producerea, la data de 19.07.2018, la ora 10.30, unei polări accidentale cu 50 de litri de apă sărată care a afectat 5 mp teren privat din cauza unei coroziuni a conductei de injectie de la Parc 2A Mosoaia la Distribuitor injectie sondă, apartinand OMV Petrom SA. Măsuri întreprinse: oprirea sondei, izolarea conductei și repararea fisurii, curațarea zonei afectate.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**